বাংলাদেশের ইতিহাসে যারা নৃশংসতম সন্ত্রাসের নায়ক তারা মহল্লার চোর-ডাকাত, পেশাদার খুনি বা কোন রাজনৈতিক দলের ক্যাডার নয়। সে ভয়ংকর সন্ত্রাসী শক্তি হলো দেশের সরকার। বস্তুতঃ সমগ্র দেশ আজ অধিকৃত সন্ত্রাসীদের হাতে। সে রাষ্ট্রীয় সন্ত্রাসে চাকর-বাকরের ন্যায় ব্যবহৃত হচ্ছে দেশের পুলিশ, ডিবি পুলিশ, RAB, বিজিবি এবং সেনা বাহিনীর লোক-লস্করেরা। ২০১৩ সালের ৫ই মে’ শাপলা চত্ত্বরে নিরপরাধ মানুষ হত্যার যে নৃশংস তাণ্ডবটি হলো -সেরূপ গণহত্যার সামর্থ্য কি দেশের পেশাজীবী চোর-ডাকাত, খুনি ও সন্ত্রাসীদের আছে? স্বৈরশাসনের এটিই হলো সবচেয়ে বড় নাশকতা। যেখানে স্বৈরশাসক থাকবে অথচ সন্ত্রাসী গণহত্যা ও গণনির্যাতন থাকবে না -তা কি কখনো ভাবা যায়? কারণ, ভোটের বদলে ক্ষমতায় টিকে থাকার জন্য এগুলিই তো তাদের একমাত্র হাতিয়ার। সন্ত্রাস ছাড়লে ক্ষমতাও ছাড়তে হয় –সেটি প্রতিটি স্বৈরাচারি শাসকই বুঝে। তাই নিরস্ত্র মানুষের বিরুদ্ধে সন্ত্রাস যেমন নমরুদ, ফিরাউন, হালাকু, চেঙ্গিজ ও সকল ঔপনিবেশিক শক্তির আমলে হয়েছে -আজও হচ্ছে। বরং পুরনো স্বৈরশাসকদের সন্ত্রাসের নীতি নতুন নৃশংসতা পেয়েছে নতুন স্বৈর শাসকদের হাতে।